थ्री स्टार इटहरी गोल्डकप च्याम्पियन
थ्रीस्टार क्लबले मदन भण्डारी स्मृति इटहरी गोल्डकप फुटबलको उपाधि जितेको छ । मोफसलको सबैभन्दा बढी पुरस्कार राशिको उपाधि जित्दै थ्रीस्टारले डेढ वर्षपछि घरेलु फुटबल सुखद पुनरागमन गरेको छ ।
इटहरी — थ्रीस्टार क्लबले मदन भण्डारी स्मृति इटहरी गोल्डकप फुटबलको उपाधि जितेको छ । मोफसलको सबैभन्दा बढी पुरस्कार राशिको उपाधि जित्दै थ्रीस्टारले डेढ वर्षपछि घरेलु फुटबल सुखद पुनरागमन गरेको छ ।त्यसका लागि थ्री स्टारले चिर प्रतिद्वन्द्वी मनाङ मर्स्याङ्दी क्लबलाई शनिबार फाइनलमा १-० ले पराजित गरेको थियो । थ्री स्टारको उपाधि जितमा बुद्ध चेम्जोङले गरेको गोल निर्णायक भयो । थ्रीस्टार क्लब १२ लाख रुपैयाँ जित्दा मनाङले ५ लाखमै चित्त बुझाएको थियो ।पहिलो हाफको ३६ औं मिनेटमा विमल घर्तीमगरको पासमा मनाङका तीन डिफेन्स मुसा, विमल बस्नेत र रवि थापालाई बिट गर्दै बुद्धले दोस्रो बार च्यापेर हानेको प्रहार गोलमा परिणत भएको थियो । दुवैबाट खेलभर धेरै प्रयास भए पनि गोल थपिन नसक्दा १-० कै स्थितिमा खेल टुंगियो । दोस्रो हाफपछि पूरै काउन्टर अटयाकमा उत्रिएको मनाङले सुखद् परिणाम निकाल्न सकेन । दुवै टोलीका खेलाडीले दर्शकलाई चित्तबुझो खेल पस्केका थिए । सुरुबाट नै खेल बराबरीको अवस्थामा रहे पनि मनाङले निकै दबाब सिर्जना गर्‍यो । पहिलो हाफमै गोल खाएकाले स्कोर निकाल्नै पर्ने दबाबमा मनाङका खेलाडीले विपक्षी पोस्टमा बढी लामा प्रहार गरेका थिए । जुन फलदायी भएनन् । थ्रीस्टारका नीराजन खड्खाले पेनाल्टी बक्स नजिक तीन सुन्दर अवसर पाएका थिए । तर, उनले तीनवटै अवसर सदुपयोग गर्न सकेनन् । उनका सबै प्रहार पोस्ट बाहिर पुगे । दोस्रो हाफको छैटौं मिनेटमा मनाङका गोलरक्षक दिनेश थापामगर अघि बढेको मौकामा अजायी मार्टिनले अघि बढाएको बल प्रहार गरेको भए गोल हुनसक्थ्यो । तर मनाङका डिफेन्डर मुसाले त्यसलाई विफल पारिदिए । दोस्रो हाफको ११ औं मिनेटमा हेमन गुरुङले १५ यार्डबाट गरेको प्रहार पोस्ट माथिबाट बाहिरिँदा मनाङ चुक्चुकाउनुपरेको थियो । त्यस्तै पहिलो हाफको १७ औं मिनेटमा सुजल श्रेष्ठको प्रहार पनि पोस्टको दायाँबाट बाहिर गयो । पिटरको पासमा बुद्ध चेम्जोङको प्रहार पोलको दायाँबाट बाहिरिँदा थ्रीस्टारले पनि गोलको मौका गुमायो ।मनाङका विराज महर्जनलाई फाउल गर्दा थ्रीस्टारका विजय धिमालले पहेँलो कार्ड सामना गरे । यो कार्ड नै फाइनलमा देखाइएको एकमात्र कार्ड हो । झन्डै ८ हजार दर्शक उपस्थित हुँदा रंगशालाको प्यारापिट भरिएर दर्शक नपुगेर उभिएरै खेल हेरे । वरपरका अग्ला घरका छत र कौसीमा समेत दर्शक खचाखच थिए । मैदानको उत्तरपट्टि बनेको बाँसको प्यारापिट भाँचिएको थियो । थ्रीस्टारका प्रशिक्षक मेघराज केसीले आफूहरूको सुखद कमब्याक भएको बताए । उनले छोटो प्रतिक्रिया दिँदै भने, ‘घरेलु फुटबलबाट डेढ वर्ष ओझेलमा परे पनि थ्रीस्टारको सुखद उदय भएको छ । कसैको कारणले थ्रीस्टार केही समय आफ्ना समर्थकबाट ओझेलमा परे पनि अब सुखद पुनरागमन भएको छ । यो केहीलाई हाम्रो जवाफ पनि हो ।’एएफसी प्लेअफमा भाग लिन वञ्चित गराएका कारण थ्रीस्टार र नेपाली फुटबलको सर्वोच्च निकाय एन्फाबीच डेढ वर्षदेखि टकराव थियो । क्षतिपूर्ति दिएपछि विवाद मिलेको हो । म्यान अफ द फाइनल थ्रीस्टारका बुद्ध चेम्जोङ घोषित भए । उनले १० हजार रुपैयाँ पाए । उत्कृष्ट गोल रक्षक थ्रीस्टारकै एलेन न्यौपाने भए । उनले २० हजार पाए । त्यस्तै उत्कृष्ट डिफेन्डर मनाङका विराज महर्जन भए । उनले पनि २० हजार पाए । उत्कृष्ट मिडफिल्डरको उपाधि मनाङका हेमन गुरुङले जिते । उनले २० हजार थापे । उत्कृष्ट फरवार्ड थ्रीस्टारका अजायी मार्टिन घोषित भए । उनले २० हजार पुरस्कार थापे । सर्वाधिक गोलकर्ता दुई खेलाडी भए । ३/३ गोल गरेका मार्टिन र सुजल श्रेष्ठले १५/१५ हजार रुपैयाँ पाए । उदीयमान खेलाडीको पुरस्कार आयोजक राष्ट्रिय जागृति क्लब इटहरीका विजय राई घोषित भए । उनलाई १८ हजार बराबरको हुवावे मोबाइल सेट प्रदान गरियो । उत्कृष्ट प्रशिक्षक थ्रीस्टारका मेघराज केसी भए । उनले २० हजार पुस्कार पाए । प्रतियोगिताको सर्वोत्कृष्ट खेलाडी थ्रीस्टारका अनन्त तामाङ घोषित भए । उनलाई २५ हजार नगद र ४२ इन्चको एलईडी टेलिभिजन पुरस्कार दिइएको थियो ।समापनका प्रुमख अतिथि राखेप सदस्य-सचिव केशवकुमार विष्टले अर्को वर्ष इटहरी गोल्डकपको पुरस्कार २५ लाख बनाइने घोषणा गरे । २५ करोडको लागतमा अत्याधुनिक रंगशाला निर्माणको काम अघि बढिसकेको जानकारी पनि गराए ।